Augmentatiiv

Augmentatiiv ehk suurendussõna on suurendava tähendusega sõna.

Augmentatiivi vastand on deminutiiv ehk vähendussõna, mis on vähendava, meelitava, hellitleva tähendusega. Augmentatiivid ja deminutiivid on hinnangusõnad.

 Eesti keel 
Eesti keeles on iseloomulik augmentatiiviliide -kas, nt jurakas, kolakas, pirakas. Taoliste sõnade puhul on augmentatiivsust juba ka tuletustüves, liide toonitab seda veelgi.

Augmentatiivide väljendamiseks kasutatakse eesti keeles ka liitsõna eesosi, nt ilmpirakas, hiiglaraske, superkallis. Mõnesid taolisi küllust väljendavaid liitsõna eesosi saab kasutada nii augmentatiivide kui deminutiivide väljendamiseks, nt üliväike – ülisuur, imepisike – imesuur, ultraväike – ultrasuur. Nende puhul oleneb järelosast, kas tegemist on deminutiivi või augmentatiiviga.

Eesti keele sõnavara on väga rikas augmentatiivsete määraadverbide poolest: arutult suur, enneolematult loll, haruldaselt nõudlik, hiiglama suur (liitsõnana hiiglasuur), hirmus vihane (liitsõnana hirmvihane), hullupööra uudishimulik, häbemata odav, hästi andekas, igavesti vahva, ilmatu(ma) suur, jube hea, jõle vahva, kohutavalt huvitav, koletu suur, kuradima vapper, lõpmata kauge, lõpp tore, maailmatu suur, meeletult ilus, metsikult raske, otsatult õnnetu, paganama vahva, piiritult uhke, päratu suur, pööraselt kurb, röögatult loll, tohutu valus, õudselt põnev, ääretult napakas jpt.

 Hispaania keel 
Hispaania keeles kasutatavad augmentatiivsust väljendavad sufiksid on (kasutussageduse järjekorras) -ón, -azo, -ote, -udo. Nende kasutus väljendab peamiselt intensiivsust või suurust ja on peaaegu alati seotud halvustava ettekujutusega kohmakusest, ebameeldivusest, piinlikkusest, liialdamisest vms. Sufiks -azo võib aga mõnes kontekstis väljendada ka imetlust, nt debes ser un profesorazo 'sa pead olema üks pagana hea õpetaja', un exitazo 'suur edu'.

Kui sufiks -ón lisatakse naissoost nimisõna lõppu, muutub see tavaliselt meessoost sõnaks, nt la cabeza 'pea' – un cabezón 'suur pea', noticia 'uudis' – notición 'sensatsiooniline uudis'.

Veel näiteid augmentatiivide kasutusest hispaania keeles:

la brom 'nali' – el bromazo 'liiga kaugele läinud nali',

rico 'rikas' – ricachón 'ülirikas',

pedante 'pedant' – pedantón 'talumatu pedant',

la palabra 'sõna' – la palabrota 'vandesõna'. 

 Portugali keel 
Portugali keeles on kõige levinum augmentatiivne sufiks -ão (naissoo vorm -ona), nt sapato 'king' – sapatão 'suur king', mulher 'naine' – mulherona 'suur naine', caixa 'kast' – caixão 'suur kast, kirst', casa 'maja' – casarão 'suur maja'. Augmentatiivset sufiksit võidakse kasutada ka koomilise või halvustava tähenduse väljendamiseks.

 Viited 

Kategooria:Keeleteadus